A.Mirzəzadə. Təşəkkür edirəm, cənab Sədr. Avropa Şurası Parlament Assambleyasının qardaş və dost Türkiyə Cümhuriyyətinə qarşı qəbul etdiyi qərar qərəzlidir. Avropa Şurasının özünün dəyərlərinə və prinsiplərinə ziddir. Türkiyəni ümumi Avropa evindən çıxartmaq məqsədi daşıyır. Azərbaycan bu məsələdə Türkiyənin yanındadır, onu müdafiə edir və ilk gündən qəbul edilən qərarın siyasi motiv daşıdığını bildirir. Hesab edirəm ki, bugünkü müzakirəmiz də bir daha Azərbaycan–Türkiyə dostluğunun əbədi olduğunu və bizə qarşı olan mübarizədə birgə hərəkətimizi göstərir. Çox təəssüf ki, Avropa Şurası Parlament Assambleyasının bu hərəkəti, əslində, təşkilatda çoxdan başlanan böhranın növbəti təzahürüdür. Vaxtilə Çerçilin, Adenauerin, De Qolun “vahid bir qardaşlıq Avropası” ideyası bu gün ciddi böhran qarşısındadır. Avropa Birliyi parçalanır, Avropa Şurası siyasi böhran keçirir və uydurulmuş, heç bir reallığa əsaslanmayan iddialarla Avropada əcinnə ovuna çıxılması artıq açıq şəkildə görünür. Məqsədləri nədir? Məqsədləri nüfuzları artan ölkələrə öz yerini göstərmək, onların qarşısında qırmızı bir sərhəd çəkməkdən ibarətdir.